
«Հայաստանի Հանրապետության կառավարության 2019 թվականի 

փետրվարի 28-ի N 201-Լ որոշման մեջ փոփոխություն կատարելու մասին» 
Կառավարության որոշման նախագծի ընդունման անհրաժեշտության վերաբերյալ

1. Անհրաժեշտությունը - «Հայաստանի Հանրապետության կառավարության          2019 թվականի փետրվարի 28-ի N 201-Լ որոշման մեջ փոփոխություն կատարելու մասին Կառավարության որոշման նախագծի (այսուհետ՝ Նախագիծ) ընդունումը պայմանավորված է ընթացիկ տարվա խաղողի մթերումների գործընթացում առաջացած խնդիրները լուծելու անհրաժեշտությամբ։
2. Ընթացիկ իրավիճակը և խնդիրները – Հայաստանի Հանրապետության կառավարության 2019 թվականի փետրվարի 28-ի N 201-Լ որոշմամբ հաստատված «Գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման ծրագրով (այսուհետ՝ ծրագիր) սահմանված է, որ խաղողի մթերումների նպատակով տրամադրվող վարկի չափը հաշվարկվում է այն պայմանագրերով, որոնք կնքվել են մինչև տվյալ տարվա օգոստոսի 1-ը, մինչդեռ այս տարվա խաղողի մթերումների ընթացքը ցույց է տալիս, որ մեծ թվով խաղողագործներ, այդ թվում՝ Վայոց ձորի մարզի խաղողագործների գերակշռող մեծամասնությունը չունեն բերքի մթերման պայմանագրեր։ Մթերող տնտեսավարողները պատրաստակամ են այդ խաղողագործների հետ կնքելու բերքի մթերման պայմանագրեր և մթերել լրացուցիչ քանակությամբ խաղող, սակայն  ձեռք բերված խաղողի արժեքը վճարելու համար ցանկանում են ծրագրի շրջանակներում ներգրավել լրացուցիչ վարկային միջոցներ։
Վայոց ձորի մարզում արտադրված Արենի տեսակի խաղողի մթերման խնդիրը հնարվոր է լուծել այն կոնյակի սպիրտի արտադրության համար մթերելու միջոցով, իսկ կոնյակի սպիրտի արտադրության նպատակով այս պահին խաղողի մթերման ձևավորված գինը կազմում է շուրջ 135 դրամ։
2026 թվականի Արենի տեսակի խաղողի մթերումների գործընթացի կազմակերպման միջոցառման մասին աշխատանքային կարգով իրազեկվել է ոլորտի բոլոր տնտեսավարողներին, որոնցից միայն «Գետափի գինու կոնյակի գործարան» ՍՊԸ-ն է համաձայնվել նախագծով սահմանված ընթացակարգով մթերել Արենի տեսակի խաղող և հոկտեմբերի 16-ից սկսել է մթերումները։ Նոյեմբերի 7-ին մթերումներն ամբողջությամբ ավարտվել են և փաստացի մթերման ծավալը կազմել է 2,477․785 տոննա։
Հարկ է նշել, որ 2026 թվականի Արենի տեսակի խաղողի մթերումների գործընթացի կազմակերպման միջոցառման շրջանակներում տրամադրվող աջակցությունը չի կարող դիտարկվել Կառավարության 11.06.2026թ. N 839-Լ որոշման շրջանակներում խաղողի գինու և հայկական բրենդիի համար տրամադրվող աջակցությունից բացի լրացուցիչ աջակցություն հետևյալ նկատառումներից ելնելով՝ 2026 թվականի Արենի տեսակի խաղողի մթերումների գործընթացի կազմակերպման միջոցառման նախագծով աջակցության տրամադրման համար սահմանվում է մթերման առնվազն 800 տոննայի շեմ, որպեսզի գինու արտադրության ոլորտում անհավասար մրցակցային պայմաններ չստեղծելու նպատակով ծրագրից չկարողանան օգտվել գինու արտադրության նպատակով Արենի մթերող տնտեսավարողները և մթերվող Արենին ամբողջությամբ ուղղվի կոնյակի սպիրտի արտադրությանը, իսկ մթերվող արտադրված կոնյակի սպիրտը կարող է շշալցվել առնվազն երեք տարի հնացումից կամ 2030 թվականից հետո։ 
   3․ Կարգավորման նպատակը և բնույթը – Նախագծով առաջարկվում է Ծրագրում կատարել համապատասխան փոփոխություն, ըստ որի Վայոց ձորի մարզից Արենի տեսակի խաղողի մթերումների  համար տրամադրվող վարկի չափը հաշվարկվում է այն պայմանագրերով, որոնք կնքվել են մինչև 2026 թվականի նոյեմբերի 15-ը։

   4․ Նախագծի մշակման գործընթացում ներգրավված ինստիտուտները և անձինք – Սույն նախագիծը մշակվել է Հայաստանի Հանրապետության էկոնոմիկայի նախարարության կողմից՝ ոլորտի մասնավոր հատվածի առաջարկությունների հիման վրա: Նախագծի մշակմանն այլ  ինստիտուտներ և անձինք չեն մասնակցել: 
   5․ Ակնկալվող արդյունքը – Նախագծի ընդունման արդյունքում կլուծվի ընթացիկ տարվա խաղողի մթերումների գործընթացում, այդ թվում Վայոց ձորի մարզում առաջացած խնդիրը և կմթերվի մթերման ենթակա խաղողի ամբողջ բերքը։  
  6․ Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները - Նախագծի ընդունման դեպքում լրացուցիչ վարկերի ներգրավման չափը գնահատվում է շուրջ 334․5 մլն դրամ։

Ներգրավվող վարկի չափը հաշվարկվել է, այն նկատառումից ելնելով, որ Վայոց ձորի մարզում մթերված 2,477․785 տոննա Արենի տեսակի խաղողի մթերման համար տնտեսավարողները կներգրավեն շուրջ շուրջ 334․5 մլն դրամ (2,477․7855տոննաX135 դրամ=334,500,975.0 դրամ)։ 
       334,5 մլն դրամ վարկերի ներգրավման դեպքում Ծրագրի գծով ակնկալվող լրացուցիչ ծախսերի չափը կկազմի շուրջ 61,4 մլն դրամ, որից 2026թ․՝ 2․6 մլն դրամ, 2027թ․՝ 30․0 մլն դրամ, 2028թ․՝ 21․9 մլն դրամ և 2029թ․՝ 6․9 մլն դրամ։
      Հարկ է նշել նաև, որ 2026 թվականի նոյեմբերի 10-ի դրությամբ ծրագրի շրջանակներում խաղողի մթերումների համար հաստատված հայտեր դեռևս չկան, իսկ ֆինանսական կառույցների կողմից Էկոնոմիկայի նախարարությանը տրամադրված տեղեկատվության համաձայն վարկերի ներգրավման հայտերի ընդհանուր գումարը կազմում է շուրջ 9,6 մլրդ դրամ, այդ թվում՝ «Գետափի գինու կոնյակի գործարան» ՍՊԸ-ի հայտը, որում ներառված է նաև մթերված Արենիի արժեքի վճարման համար նախատեսվող գումարը։ Գրավի ապահովմամբ պայմանավորված ֆինանսական կառույցների կողմից հաստատվող վարկերի չափը կարող է ավելի քիչ լինել քան 9,6 մլրդ դրամը։ Համեմատության համար հարկ է նշել, որ ՄԺԾԾ-ի 2026 թվականի բյուջետային հայտով ծրագրի շրջանակներում խաղողի ուղղության համար վարկային պորտֆելը հաշվարկվել է շուրջ 9,7 մլրդ դրամ։ Հետևաբար նախագծի ընդունման դեպքում ծրագրի գծով նախատեսված սուբսիդավորման չափի փոփոխություն չի ակնկալվում։
     Բացի այդ տեղեկացվում է, որ ծրագրի գծով ընթացիկ տարվա պարտավորությունները կատարելու համար անհրաժեշտ լրացուցիչ 687.3 մլն դրամը ներառում է նաև Արենիի արժեքի վճարման համար ներգրավվող վարկերի տոկոսադրույքի սուբսիդավորման գումարը։ 
Ծրագրի գծով լրացուցիչ պարտավորություններ առաջանալու դեպքում դրանք կկատարվեն Էկոնոմիկայի նախարարության 2027 թվականի բյուջեով և 2027-2029 թվականների ՄԺԾԾ-ով հաշվարկված գումարների շրջանակներում։
   7․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թվականների ծրագիր, ոլորտային և/կամ այլ ռազմավարություններ - Նախագիծը բխում է Կառավարության 2021 թվականի նոյեմբերի 18-ի N 1902-Լ որոշումով հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրի Էկոնոմիկայի նախարարության բաժնի «9.4 Ագրոպարենային արտադրանքի իրացման և արտահանման խթանում» միջոցառման «Հումքի մթերման գործընթացին, կոնյակի ու կոնյակի սպիրտի արտահանմանն աջակցություն, ինչպես նաև գինեգործության ու կոնյակագործության արտադրության խթանման արդյունքում առաջիկա 5 տարիներին հումքի մթերման և թողարկվող արտադրանքի ծավալների ավելացում մինչև 50 %-ով» ակնկալվող արդյունքից (հղում՝  https://www.arlis.am/Annexes/6/2021_N1902hav.1.pdf, 226-րդ էջ)։
